b'\n_START_ARTICLE_\nEugene O\xe2\x80\x99Brien\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nEugene O\xe2\x80\x99Brien syntyi Coloradon Boulderissa vuonna 1880 John ja Kate Eugene O\xe2\x80\x99Brienille. H\xc3\xa4n opiskeli l\xc3\xa4\xc3\xa4ketiedett\xc3\xa4 Coloradon yliopistossa Boulderissa, mutta l\xc3\xa4\xc3\xa4k\xc3\xa4rin ammatin sijaan h\xc3\xa4n kiinnostui n\xc3\xa4yttelij\xc3\xa4nurasta. Perheens\xc3\xa4 opastuksessa h\xc3\xa4n alkoikin opiskella rakennustekniikkaa, mutta h\xc3\xa4nen unelma-ammattinaan oli edelleen n\xc3\xa4ytteleminen. H\xc3\xa4n muutti New Yorkiin, ja h\xc3\xa4net "l\xc3\xb6ysi" teatteri-impressaari Charles Frohman, jonka kanssa h\xc3\xa4n solmi kolmivuotisen sopimuksen. H\xc3\xa4nen unelmansa toteutui, ja h\xc3\xa4n esiintyi ensimm\xc3\xa4isen kerran Broadwaylla vuonna 1905. Broadwaylla h\xc3\xa4n esiintyi muun muassa Ethel Barrymoren kanssa Sir Arthur Wing Pineron n\xc3\xa4ytelm\xc3\xa4ss\xc3\xa4 Trelawny of the \xe2\x80\x99Wells\xe2\x80\x99 (1911), joka teki h\xc3\xa4nest\xc3\xa4 t\xc3\xa4hden._NEWLINE_O\xe2\x80\x99Brien teki ensiesiintymisens\xc3\xa4 elokuvissa vuonna 1915. H\xc3\xa4nen ensimm\xc3\xa4inen elokuvansa oli lyhyt The Lieutenant Governor, jonka tuotti Essanay Studios. H\xc3\xa4nen toinen elokuvansa, pitk\xc3\xa4 mysteerielokuva The Moonstone (1915), teki h\xc3\xa4nest\xc3\xa4 valkokangast\xc3\xa4hden. H\xc3\xa4n alkoi esiinty\xc3\xa4 ajan suurimpien naist\xc3\xa4htien, Mary Pickfordin, Norma Talmadgen ja Gloria Swansonin, kanssa. H\xc3\xa4nest\xc3\xa4 tuli etenkin naisten ihailema n\xc3\xa4yttelij\xc3\xa4._NEWLINE_O\xe2\x80\x99Brien vet\xc3\xa4ytyi n\xc3\xa4yttelemisest\xc3\xa4 ennen kuin \xc3\xa4\xc3\xa4nielokuvat saapuivat. H\xc3\xa4n teki 47-vuotiaana viimeisen elokuvaesiintymisens\xc3\xa4 draamassa Faithless Lover (1928). N\xc3\xa4yttelij\xc3\xa4nuransa aikana h\xc3\xa4n esiintyi yli 50:ss\xc3\xa4 elokuvassa ja yli 10:ss\xc3\xa4 n\xc3\xa4ytelm\xc3\xa4ss\xc3\xa4. O\xe2\x80\x99Brien kuoli keuhkokuumeeseen 85-vuotiaana Kalifornian Los Angelesissa vuonna 1966, ja h\xc3\xa4net haudattiin Glendalen Forest Lawn Memorial Park -hautausmaalle. H\xc3\xa4n sai elokuvaurastaan ja ty\xc3\xb6st\xc3\xa4\xc3\xa4n viihdeteollisuuden hyv\xc3\xa4ksi t\xc3\xa4hden Hollywoodin Hollywood Walk of Famelle osoitteeseen 1620 Vine Street 8. helmikuuta vuonna 1960.'